CELEX: 32018R0549
Language: ro
Date: 2018-04-06 00:00:00
Title: Regulamentul de punere în aplicare (UE) 2018/549 al Comisiei din 6 aprilie 2018 de modificare a anexei I la Regulamentul (CEE) nr. 2658/87 al Consiliului privind Nomenclatura tarifară și statistică și Tariful Vamal Comun

9.4.2018   
            
            
               RO
            
            
               Jurnalul Oficial al Uniunii Europene
            
            
               L 91/11
            
         REGULAMENTUL DE PUNERE ÎN APLICARE (UE) 2018/549 AL COMISIEI
   din 6 aprilie 2018
   de modificare a anexei I la Regulamentul (CEE) nr. 2658/87 al Consiliului privind Nomenclatura tarifară și statistică și Tariful Vamal Comun
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (1), în special articolul 9 alineatul (1) litera (e),
   întrucât:
   
               (1)
            
            
               Regulamentul (CEE) nr. 2658/87 a stabilit o nomenclatură a mărfurilor (denumită în continuare „Nomenclatura combinată” sau „NC”), care figurează în anexa I la regulamentul menționat.
            
         
               (2)
            
            
               Nota complementară 6 la capitolul 17 din Nomenclatura combinată definește „siropul de inulină” în sensul subpozițiilor NC 1702 60 80 și 1702 90 80. Este vorba despre un produs obținut imediat după hidroliza inulinei sau a oligofructozelor, care conține, în stare uscată, o cantitate precisă de fructoză sub formă liberă sau sub formă de zaharoză.
            
         
               (3)
            
            
               La inițiativa Comisiei, în temeiul articolului 12 alineatul (3) din Regulamentul (CEE) nr. 2658/87 și al articolului 7 litera (a) punctul (ii) din Regulamentul (UE) nr. 1294/2013 al Parlamentului European și al Consiliului (2), s-a efectuat „Testul de eficiență pe zahăr și produse care conțin zahăr 2016” (3) în cadrul acțiunii 2 (4) a Rețelei europene a laboratoarelor vamale. Testul a arătat că laboratoarele vamale din Uniune interpretează diferit formularea „fructoză sub formă liberă sau sub formă de zaharoză” menționată în nota complementară 6 de la capitolul 17.
            
         
               (4)
            
            
               Prin urmare, textul notei complementare menționate ar trebui clarificat. Cantitatea de zaharuri prezentă – exprimată în substanța uscată – ar trebui determinată prin metoda cromatografiei în fază lichidă de înaltă performanță, care este cea mai precisă metodă disponibilă.
            
         
               (5)
            
            
               În scopul menținerii securității juridice, este necesar să se modifice respectiva notă complementară prin adăugarea unui nou paragraf la textul existent.
            
         
               (6)
            
            
               Pentru a se asigura o interpretare uniformă a Nomenclaturii combinate în întreaga Uniune în ceea ce privește definiția siropului de inulină care face obiectul subpozițiilor NC 1702 60 80 și 1702 90 80, ar trebui modificată nota complementară 6 la capitolul 17 din Nomenclatura combinată.
            
         
               (7)
            
            
               Prin urmare, anexa I la Regulamentul (CEE) nr. 2658/87 ar trebui modificată în consecință.
            
         
               (8)
            
            
               Măsurile prevăzute în prezentul regulament sunt conforme cu avizul Comitetului Codului Vamal,
            
         ADOPTĂ PREZENTUL REGULAMENT:
   Articolul 1
   La nota complementară 6 la capitolul 17 din partea a doua din Nomenclatura combinată stabilită în anexa I la Regulamentul (CEE) nr. 2658/87, se adaugă următorul paragraf:
   
      „Cantitatea de «fructoză sub formă liberă sau sub formă de zaharoză» se determină cu ajutorul formulei: F + 0,5 S/0,95 calculată pe baza substanței uscate, unde «F» este conținutul de fructoză, iar «S» este conținutul de zaharoză, determinate prin metoda cromatografiei în fază lichidă de înaltă performanță.”
   
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 6 aprilie 2018.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 256, 7.9.1987, p. 1.
   
      (2)  Regulamentul (UE) nr. 1294/2013 al Parlamentului European și al Consiliului din 11 decembrie 2013 de instituire a unui program de acțiune pentru domeniul vamal în Uniunea Europeană pentru perioada 2014-2020 (Vamă 2020) și de abrogare a Deciziei nr. 624/2007/CE (JO L 347, 20.12.2013, p. 209).
   
      (3)  Raport final emis la 24 aprilie 2017 de către Comisia Europeană și distribuit Rețelei europene a laboratoarelor vamale.
   
      (4)  Acțiunea 2 abordează comparațiile încrucișate și validările metodelor laboratoarelor vamale.